ky ky fr cs bg ru ky ky ky ky ky ky ky ky ky ky ky ky ru bg ky ky ky ky ky ru ky ky ky ky kk ky ky ky ky ky ky ky ky ru ky ru bg ru ky ky ky mrj ky ky ky ky ky ky ky ky ky ky ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 21.02.08 - 16-бет: Кыргызча терим-жыйым бормуласы..!•
Элмира Кайып кызынын азыр эфрейтор экендигин эч ким билбейт. Кыргызстандын чегара кызматында аскердик ансамблде солистка болуп иштеп, эфрейтор болду. Андан сырткары, Бишкек шаардык драма театрында эмгектенип келет. Сегизинчи класста окуган кызын тарбиялап, аны колдогон, талантын баалаган сүйүктүү адамы бар экенин жашырган жок.
-Элмира айым, ырчылык бала кездеги кыялыңызбы?
-Ырчылыктан мурда мен комузга кызыккам. Комузга кызыгуум төртүнчү класста башталган. Отун жарып жатып комузга түспөлдөш жыгачтарды таап алып "комуз" жасачумун. Бизде Көлдө балык кармаган кайырмактардан көөмө жок да. Комузга окшоштурган жыгачыма кайырмактын жилкасын алып, үч катар кылып тагып тыңкылдатып отура берчүмүн. Ушунчалык комузга кызыкчумун. Ибрай Бакашев аттуу математик агайым класс жетекчим эле. Комузду укмуш чертчү. Маселелерди доскага жазып, эртерээк чыгарып бүтсөңөр комуз черткенди же фокус жасаганды үйрөтөм дечү. Мен өзүм математика сабагынан кыйын элем. Эсептерди чыгарып бүтүп, классташтарыма шпаргалка жазып берчүмүн. Анан бардыгыбыз бүттүк деп олтуруп калчубуз. Каалагандарыбызга комуз үйрөтүп, фокус үйрөтүп эле жатчу. Доскага үч кылдан чийип, анда нотаны деле билбейбиз, биринчи кыл, экинчи кыл, үчүнчү кыл деп түшүндүрүп, "Токтогулдун кербези" күүсүнүн биринчи сабын үйрөткөн. Мектептерге комуз алып келгенде мен бир комуз алып алгам. Сабакка кетип баратканда койнума катып алып барчумун. Колуман комуз түшчү эмес.
-Анан кайсы окуу жайга тапшырдыңыз?
-Үйдөгүлөрдүн айтуусу менен финансы техникумуна, экономфакка тапшырайын деп шаарга келгем. Мектепти күмүш медал менен бүтүргөм. Бирок ырчылыктан сырткары башка кесиптин ээси болгум келген жок. Шаарга таежемдикине келдим. Баягы комузум колумда. Элдин оюусу бар комузун көрүп, мен да комузума фломастер менен оюу тартып алгам. Көңүлүм жок болсо да башка окуу жайга документтеримди тапшырып койгом. Комузчу, ырчы болуш үчүн студияга барып окуш керек дегенди угуп калгам. Троллейбуска олтурдум. Өзүм орусча жакшы билбегендиктен кыргыздардан студиянын дарегин сурадым. Алар туура эмес түшүнүп алса керек, киностудиянын дарегин берип, ошол жакка бардым. Алдыман домбра көтөргөн Нуркан Турсунбаев чыкты. Колумдагы комузду көрүп ырчы болот окшойсуң деп дароо түшүндү. "Ырчы болсоң анда филармониянын студиясына бар" деди. "Мынчанчы троллейбуска олтурасың" деди. Троллейбуска түшсөм эле адашып кетчүдөй болуп, киностудиядан филармонияга чейин жөө келдим. Бешинчи кабатка чыксам Айчүрөк Иманалиева баласын жетелеп туруптур. Филармониянын директору кайда олтураарын сурадым. Ал мага түшүндүрүп берди. Ошол кездеги директор Асанбаевге кирип, тапшыра турганымды айттым. Комуз чертип бердим, анан ооз комуз чертип бердим. "Дагы кандай өнөрүң бар?" дейт. Каныкейдин монологун катыра айтчумун, ошону аткарып бердим. "Сен өтөсүң, бирок баланчасында экзаменге келишиң керек" деди. Ошондо сүйүнгөнүмөн көңүлүм айга жеткен. Башка жакка тапшыргым келбей, финансы техникумунда боло турган экзаменге араңдан зорго бардым. Берилген тапшырмаларды билсем да унчукпай олтура бердим. Жанымдагыларга эсеп чыгарып жардамдаша бердим. Сыртта күтүп турган таежеме тапшырмалары оор экен, өтпөй калдым дедим. Бирок мени менен чогуу кирип тапшыргандардан калп айтканымды билип алып урушкан.
Филармониянын эстрадалык студиясында окудум. Кенже Кубатова, Токтобек Асаналиев, Элмирбек Иманалиев болуп чогуу окудук. Устатым Улукмырза Полотов агайыма ыраазымын. Ата ордуна ата болуп, атамды жоктоткон жок. Ырчылар жакшы тамактаныш керек деп бизди үйүнө чакырып, тамагын берчү.
-Мурда турмуш куруп, ажырашып кеткен деп угабыз…
- Бир жылдай сүйлөшүп жүргөн чүйлүк жигитке биринчи курсту аяктагандан кийин турмушка чыктым. Кыздуу болдук, төрт жыл жашадык. Үйбүлөдө эң кичүү бала болгондуктан айылда жашоого туура келди. Жаман-жакшы айтышкан жокпуз. Ата-энесин карасын дедим. Анын үстүнө Искусство институтуна өтүп алгам. Ырчылыкты андан ары тереңдетип окуш керек болду. Агай-эжейлеримдин эмгегин актайын деп үйбүлөдөн мурда ырчылыкты тандадым. Турмушумду эки айрылыш жолго таштадым. Жолдошум үйлөнүп, азыр үч балалуу болду. Кызым сегизинчи класста окуйт. Ал каникул болгондо чоң атасы, чоң апасыныкына барып турат. Алар кызымды абдан жакшы көрүшөт. Атын чоң атасы Беназир Бхуттодой аял болсун деп Беназир койгон. Мен кызымды алардан эч качан бөлбөйм. Кызым мага кеңеш берип турат. Мен аркалабай калган кесиптин ээси болушун каалайм. Ыр-бийге абдан кызыгат. Ырчылыкты хобби катары кабыл алса дейм. Бирок кийин эгерде үнү меникинен жакшы болуп, ырчылыкты алып кетиш үчүн өз киндигин өзү кесе алса, анда мен каршы эмесмин. Аны көрө жатарбыз. Манералары, баскан-турганы жакшы болсун деп бий кружогуна берип жатам.
-Азыр эми сизге сөз айткандар барбы?
-Ажырашканыма он беш жылдай болду. Азыр жүрөгүмөн орун алган сүйүктүү адамым бар. Ал экөөбүздүн мамилебизге көп убакыт болду. Адамгерчиликтүү, боорукер, жөнөкөй адам. Моралдык жактан мага көп колдоо көрсөтүп келет. Кеңешин берип турат, сын-пикир айтып турат. Мага кандай гана сын пикир айтпасын, мен туура кабыл алам. Менин талантымды абдан баалайт. "Элмиранын үнү менен ырдалбай калган ырлар армандуу ырлар" деп айтып калат.
-Ырчылыктан тышкары эмне иш менен алектенесиз?
-Кыргызстандын чегара кызматында аскердик ансамблде солистка болуп иштейм. Иштегениме эки жыл болду. Азыр эфрейтор болсом, анан прапорщик болсом, андан кийин дагы өйдө көтөрүлөм го деген үмүттөр бар. Эмитеден пенсияга эртерээк чыксам экен деп карылыктын камын көрүп жатам. Мындан сырткары, 1994-жылдан бери Бишкек шаардык Арсен Өмүралиев атындагы театрда "Саамал" фольклордук тобунун солисткасы жана драмалык труппанын артисткасымын. Убактымдын аздыгынан азыр келишим менен иштеп жатам. Андан сырткары, билим алайын деп, университеттин экономфагына тапшырып, сырттан окуйун деген оюм бар.
Айгерим Расул кызы жалган жалаадан коркот
Туулган жылы, жери - 10-октябрь, 1991-жыл. Бишкек шаары
Зодиак белгиси - тараза
Хоббиси - ыр, бий, кийим тигүү
Жактырган түсү - ачык кызыл
Жактырган машинасы - "Мерседес-500"
Сүйүп жеген тамагы - фри
Эңсегени - кыргыздын керегине жараган инсан болуу
Сыймыктанганы - атасы Расул Маматкулов
Өкүнгөнү - бой жетип баратканы
Жетишкендиги - бир жылда төрт номинацияга жетишкендиги
Эмнеден "кайф" алат? - күйөрмандарынын кол чабуусунан
Жаман жагы - өжөр
Эмнеге "аллергиясы" бар? - эл чыгарган ушактардан
Адамдарда баалаган сапаты - чынчылдык
Эсте калган жакшылыгы - жеке концертинде элден алган батасы
Жан курбусу - апасы жана "АйкаДем" тобу
Корккону - жалган жалаадан
Айгерим такыр жасабайт - дискотекага барбайт
Баалаган саясатчысы - Чолпон Баекова
Девизи - "быть самим собой"
Темир Назаров рулга отурганда куран окуйт
Темир Назаровдун Германияга заказ берип, 4 ай күтүп тандап алган машинесинин маркасы-"Ауди А6". 1995-жылкы. Кыркка жакын автоунаанын түрүнөн, "Мерседесин" дагы, "Тойотасын" дагы карап койбой, түз эле ушул "Аудиге" токтолгон.
-Машинеңин баасы канча доллардын башын чапчыды?
-Ал нерсени жазбай эле койгулачы, сураныч.
-Эртең менен рулга отурганда бир сыйра куран окуйм. Магнитофонумда да арабча сүрөөлөрдү 15 минутадай коем.
-Маршруткага отурбаганыңа канча болуп калды?
-Элге тааныла баштагандан тарта маршруткага түшө элекмин. Эки жыл болуптур.
-Магнитофонуңда кимдин ырлары жаңырат?
-Крек Девид, Александр Панойотовдун ырлары жаңырат. Радиолордон "Европа плюсту" угам.
-Ошол жагынан бешенем ачык. Эрежени кээде гана бузам. МАИчилер тоскондо эле, айнекти ачып "ээ акелер, кетип калалычы" деп сурансам эле, "Темир сенби, бара бер иним" деп коюшат. Рахматымды айтып жолума түшөм.
-МАИчилер Темирди тосуп алып "Туулган жерди" боздоткон деп калышат го?
-Туура, ушундай сөз бар, бирок бул анекдот. Биздин коллегаларыбыз эле тамашалап чыгарып коюшкан.
-Күнүнө канча май куясың?
-Ишим көп болуп калса 10 литр, кээде 10литр эки күнгө жетет.
-Алыскы сапарга да чыга бересиңби?
-Албетте, Ош-Бишкек жолунда көп жүрөм.
-Убакыттын үнөмү. Бир күндө машинем менен көп нерсеге жетишем. Концерт, жолугушуулар, жеке иштерим, айтор "машинам менин -буттарым" деп койсом да болот.
Жанар АКАЕВ, Ош шаары
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!